Komisjoni otsus,

28. mai 1993,

millega lubatakse liikmesriikidel Kanadast pärineva Thuja L. puidu osas ette näha erandeid nõukogu direktiivi 77/93/EMÜ teatavatest sätetest

(93/360/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] viimati muudetud direktiiviga 93/19/EMÜ, [2] eriti selle artikli 14 lõike 3 kolmandat taanet,

võttes arvesse liikmesriikide esitatud taotlusi

ning arvestades, et:

direktiivi 77/93/EMÜ sätete kohaselt ei või ühendusse tuua Kanadast, Hiinast, Jaapanist, Koreast või Taiwanist pärit Thuja L. puitu, ka mitte sellist, mille looduslik kumer pind pole säilinud, kui sellega pole kaasas nimetatud direktiivi artiklis 7 või 8 kirjeldatud sertifikaati ning kui puit pole kooritud ja vaba perekond Monochamus’e (Euroopa-väline) liikidesse kuuluvate tõukude aukudest;

Kanadast pärit Thuja L. puitu tuuakse käesoleval ajal ühendusse; sel juhul ei anta kõnealuses riigis tavaliselt välja fütosanitaarsertifikaati;

praegu kättesaadava informatsiooni põhjal on komisjon tuvastanud, et nõuetekohase koorimise tagamiseks ja kahjulike organismide ohu vähendamiseks on käivitatud koorimise ja tõuguaukude kontrolli sertifikaatide väljaandmise ametlikult heakskiidetud ja jälgitud programm; kui puiduga on kaasas selle programmi raames välja antud koorimise ja tõuguaukude kontrolli sertifikaat, väheneb kahjulike organismide leviku oht;

komisjon kannab hoolt, et Kanada teeks kättesaadavaks igasuguse tehnilise teabe, mida on vaja hinnangu andmiseks koorimise ja tõuguaukude kontrolli sertifikaatide programmi toimimisele;

käesolev otsus tuleks uuesti läbi vaadata hiljemalt 1. aprilliks 1995;

käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Liikmesriikidel lubatakse vastavalt käesoleva artikli lõikes 2 sätestatud tingimustele ette näha erandeid direktiivi 77/93/EMÜ artikli 7 lõikest 2 ja artikli 12 lõike 1 punktist b Kanadast pärit Thuja L. puidu osas, kaasa arvatud puit, millel pole säilinud looduslik kumer pind.

2. Täidetud peavad olema järgmised tingimused:

a) vastavust nimetatud direktiivi IV lisa A osa I jao punktis 1.4 sätestatud nõuetele kontrollivad sorteerijad, kes on selleks koolitatud, kvalifitseeritud ja volitatud Kanada põllumajandusministeeriumi taimekaitseosakonna poolt heakskiidetud ja juhitud programmi raames;

b) vastavust punktis a ettenähtud tingimustele kontrollivad saeveskites metsatööstuse inspektorid või nende esindajad ja sadamates lastisaatja inspektorid, keda on selleks kvalifitseerinud ja volitanud nimetatud taimekaitseosakond. Lisaks peab kontrollimissüsteem võimaldama nimetatud taimekaitseosakonna inspektoritel teha pistelisi laadimiseelseid kontrolle;

c) puiduga peab olema kaasas koorimise ja tõuguaukude kontrolli sertifikaat, mis on standarditud punktis a nimetatud programmi raames, vastab käesoleva otsuse lisas toodud näidisele ja on välja antud nimetatud taimekaitseosakonna kõnealuses programmis osalevate saeveskite või lastisaatjate nimel tegutseva isiku poolt; see sertifikaat täidetakse vastavalt kõnealuse programmi raames välja töötatud juhendile, mis on trükitud näidise tagaküljele.

Kui koorimise ja tõuguaukude kontrolli sertifikaadi on välja andnud lastisaatja esindaja, peab see põhinema koorimise ja tõuguaukude kontrolli sertifikaatidel, mille on talle üle andnud heakskiidetud saeveskid või mis on saadud tema vastutusel tehtud kontrollide tulemusena.

Artikkel 2

Ilma et see piiraks direktiivi 77/93/EMÜ artikli 14 lõikes 5 ettenähtud sätete kohaldamist, teavitavad liikmesriigid komisjoni ja teisi liikmesriike kõikidest juhtudest, mil käesoleva otsuse kohaselt sissetoodud kaubasaadetised ei vasta artikli 1 lõike 2 punktides a ja c sätestatud tingimustele.

Artikkel 3

Artikliga 1 antud luba kohaldatakse alates 1. juunist 1993. See tunnistatakse kehtetuks, kui leitakse, et artikli 1 lõikes 2 sätestatud tingimused ei ole piisavad kahjulike organismide sissetoomise vältimiseks, või kui neid tingimusi ei ole täidetud. Käesoleva otsusega antud luba vaadatakse uuesti läbi hiljemalt 1. aprilliks 1995.

Artikkel 4

Käesolev otsus on adresseeritud liikmesriikidele.

Brüssel, 28. mai 1993

Komisjoni nimel

komisjoni liige

René Steichen

[1] EÜT L 26, 31.1.1977, lk 20.

[2] EÜT L 96, 22.4. 1993, lk 33.

--------------------------------------------------

ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXO

+++++ TIFF +++++

+++++ TIFF +++++

--------------------------------------------------